ddrg/super_eurlex huggingface dataset:
A Tanács 2743/72/EGK rendelete

(1972. december 19.)

a Szerződés 85. cikke (3) bekezdésének a megállapodások, döntések és összehangolt magatartások csoportjaira történő alkalmazásáról szóló 2821/71/EGK rendelet módosításáról

AZ EURÓPAI KÖZÖSSÉGEK TANÁCSA,

tekintettel az Európai Gazdasági Közösség és az Európai Atomenergia-közösség új tagállamainak csatlakozásáról szóló, 1972. január 22-én aláírt szerződésre és különösen a csatolt jogi aktus 153. cikkére,

tekintettel a Bizottság javaslatára,

mivel a Szerződés 85. cikke (3) bekezdésének a megállapodások, döntések és összehangolt magatartások csoportjaira történő alkalmazásáról szóló, 1971. december 20-i 2821/71/EGK tanácsi rendeletet [1] a 19/65/EGK rendelet szerinti – a csatlakozási okmány I. Mellékletében meghatározott – módosításoknak megfelelően módosítani szükséges, hogy azok a megállapodások, amelyek a csatlakozásból következően az Európai Gazdasági Közösséget létrehozó szerződés 85. cikkének hatálya alá tartoznak, az említett cikk (1) bekezdésében megállapított tilalom alóli mentességet élvezzék,

ELFOGADTA EZT A RENDELETET:

1. cikk

A 2821/71/EGK rendelet 4. cikke a következőképpen módosul:

1. Az (1) bekezdés vége a következő szövegrésszel egészül ki:

"Az 1. cikk alapján elfogadott rendelet előírhatja, hogy a Szerződés 85. cikkének (1) bekezdésében foglalt tilalmat az ugyanezen rendeletben meghatározott ideig nem kell alkalmazni a csatlakozás idején már létrejött olyan megállapodásokra és összehangolt magatartásokra, amelyek a csatlakozás következtében a 85. cikk hatálya alá tartoznak, és nem elégítik ki a 85. cikk (3) bekezdésének feltételeit."

2. A (2) bekezdés a következő szövegrésszel egészül ki:

"Az (1) bekezdés csak akkor vonatkozik azokra a megállapodásokra és összehangolt magatartásokra, amelyek a csatlakozás következtében a Szerződés 85. cikke (1) bekezdésének hatálya alá tartoznak, és amelyeket a 17. rendelet 5. és 25. cikkének megfelelően kötelező 1973. július 1-jéig bejelenteni, ha a bejelentés a fenti időpontig megtörtént."

2. cikk

Ez a rendelet a csatlakozáskor lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1972. december 19-én.

a Tanács részéről

az elnök

T. Westerterp

[1] HL L 285., 1971.12.29., 46. o.

--------------------------------------------------
A Bizottság 688/72/EGK rendelete

(1972. március 28.)

a virághagymák, sarjhagymák és gumók harmadik országokba irányuló kivitelére vonatkozó minimálárrendszeréről szóló 1767/68/EGK rendelet módosításáról

AZ EURÓPAI KÖZÖSSÉGEK BIZOTTSÁGA,

tekintettel az Európai Gazdasági Közösséget létrehozó szerződésre,

tekintettel az élő fák és egyéb növények, hagymák, gyökerek és hasonló részek, vágott virágok és lombdíszek piaca közös szervezésének létrehozásáról szóló, 1968. február 27-i 234/68/EGK tanácsi rendeletre [1] és különösen annak 7. cikke (2) bekezdésére,

mivel az 1946/70/EGK rendelettel [2] módosított, a virághagymák, sarjhagymák és gumók harmadik országokba irányuló kivitelére vonatkozó minimálárrendszerről szóló, 1968. november 6-i 1767/68/EGK bizottsági rendelet [3] 1. cikke előírja, hogy az export minimálárakat minden évben legkésőbb október 31-ig rögzíteni kell, a begónia-, a sinningia-, a kardvirág-, a dáliafajták, valamint a liliomfajok export minimálárai kivételével, amelyeket legkésőbb december 31-ig kell rögzíteni, és hogy a begónia-, a sinningia-, a kardvirág-, a dáliafajták és a liliomfajok esetén minden évben legkésőbb december 1-jéig, az export minimálárrendszer alá tartozó összes többi termék esetén pedig minden évben legkésőbb október 15-ig kell közölniük az egyes tagállamoknak a nemzetközi piacok ártendenciáinak felméréséhez és a minimálárak rögzítéséhez szükséges valamennyi adatot;

mivel a tapasztalatok szerint a tagállamok a meghatározott határidőn belül nem képesek az 1767/68/EGK rendelet 1. cikke (3) bekezdésében említett adatok közlésére; mivel a rendelet megfelelő alkalmazása érdekében módosítani kell a fenti adatok megküldésére meghatározott különféle határidőket, és ennek megfelelően a különféle virághagymák export minimálárainak rögzítésére vonatkozó határidőket is;

mivel az e rendeletben foglalt intézkedések összhangban vannak az Élőnövény és Virágpiaci Irányítóbizottság véleményével,

ELFOGADTA EZT A RENDELETET:

1. cikk

(1) "(1) A 234/68/EGK rendelet 7. cikkében foglalt export minimálárakat minden évben legkésőbb:

- begónia, sinningia, kardvirág, a dáliafajták, valamint a liliomfajok esetében március 31-ig,

- egyéb termékek esetében pedig január 31-ig rögzíteni kell.

Ezeket az árakat a rögzítésük időpontját követően betakarított termékekre kell alkalmazni."

(2) Ugyanezen cikk (3) bekezdésében március 1-je és január 1-je helyébe december 1-je, illetve október 15. lép.

2. cikk

Ez a rendelet az Európai Közösségek Hivatalos Lapjában való kihirdetését követő harmadik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1972. március 28-án.

a Bizottság részéről

az elnök

S. L. Mansholt

[1] HL L 55., 1968.3.2., 1. o.

[2] HL L 215., 1970.9.30., 15. o.

[3] HL L 271., 1968.11.7., 7. o.

--------------------------------------------------
A BIZOTTSÁG 2309/80/EGK RENDELETE

(1980. szeptember 3.)

az intervenciós hivatalok által raktáron tartott olívaolaj értékesítésére vonatkozó részletes szabályokról szóló 2960/77/EGK rendelet harmadik alkalommal történő módosításáról

AZ EURÓPAI KÖZÖSSÉGEK BIZOTTSÁGA,

tekintettel az Európai Gazdasági Közösséget létrehozó szerződésre,

tekintettel a legutóbb az 1917/80/EGK rendelettel1 módosított, az olaj- és zsírpiac közös szervezésének létrehozásáról szóló, 1966. szeptember 22-i 136/66/EGK tanácsi rendeletre2 és különösen annak 12. cikke (4) bekezdésére,

mivel a legutóbb a 914/80/EGK rendelettel3 módosított 2960/77/EGK bizottsági rendelet4 16. cikkének (1) bekezdése úgy rendelkezik, hogy exportra történő értékesítés esetén az exportált olaj után export-visszatérítés nem jár; mivel e rendelkezés indoka az volt, hogy az export pályázati eljárásának minimálára a világpiaci áron alapuljon;

mivel ugyanezen okból az exportált olajokat a fogyasztási támogatások köréből ki kell zárni; mivel következésképpen a 2960/77/EGK rendelet 16. cikkét ki kell egészíteni;

mivel az e rendeletben előírt rendelkezések összhangban vannak az Olaj- és Zsírpiaci Irányítóbizottság véleményével,

ELFOGADTA EZT A RENDELETET:

1. cikk

A 2960/77/EGK rendelet 16. cikkének (1) bekezdése helyébe a következő rendelkezés lép:

"16. cikk

(1) Exportra történő értékesítés esetén az exportált olaj után nem jár a 171/67/EGK rendelet rendelkezéseinek megfelelően rögzített export-visszatérítés, sem a 136/66/EGK rendelet 11. cikkében említett fogyasztási támogatás.

Azonban a 754/76/EGK rendelet alkalmazásában az ilyen olaj olyannak tekintendő, mint amelyik a kiviteli vámkezelés után megfelel a fent említett rendelet 2. cikkének (1) bekezdésében foglalt rendelkezéseknek."

2. cikk

Ez a rendelet az Európai Közösségek Hivatalos Lapjában való kihirdetését követő harmadik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1980. szeptember 3-án.

a Bizottság részéről

Finn GUNDELACH

alelnök

1 HL L 186., 1980.7.19., 1. o.

2 HL 172., 1966.9.30., 3025/66. o.

3 HL L 98., 1980.4.16., 6. o.

4 HL L 348., 1977.12.30., 46. o.
A Tanács 2213/80/EGK rendelete

(1980. június 27.)

a Bissau-guineai Köztársaság kormánya és az Európai Gazdasági Közösség között létrejött, a Bissau-Guinea partjainál folytatott halászatról szóló megállapodás megkötéséről és az arra vonatkozó két levélváltásról

AZ EURÓPAI KÖZÖSSÉGEK TANÁCSA,

tekintettel az Európai Gazdasági Közösséget létrehozó szerződésre és különösen annak 43. cikkére,

tekintettel a Bizottság javaslatára,

tekintettel az Európai Parlament véleményére [1],

mivel a Közösség érdekében áll, hogy jóváhagyja az 1980. február 27-én Brüsszelben aláírt, az Európai Gazdasági Közösség és a Bissau-guineai Köztársaság kormánya között létrejött, a Bissau-Guinea partjainál folytatott halászatról szóló megállapodást és az arra vonatkozó két levélváltást;

mivel e megállapodás megkötése semmissé teszi a Bissau-guineai Köztársaság kormánya és az Európai Gazdasági Közösség között létrejött, a Bissau-Guinea partjainál folytatott halászatról szóló megállapodás és az arra vonatkozó két levélváltás ideiglenes alkalmazásáról szóló, levélváltásváltás formájában létrejött megállapodás megkötéséről szóló, 1980. február 26-i 80/255/EGK tanácsi rendeletet [2];

ELFOGADTA EZT A RENDELETET:

1. cikk

A Bissau-guineai Köztársaság kormánya és az Európai Gazdasági Közösség között létrejött, a Bissau-Guinea partjainál folytatott halászatról szóló megállapodást és az arra vonatkozó két levélváltást a Közösség nevében a Tanács jóváhagyja.

Az előző bekezdésben említett okmányokat csatolták e rendelethez.

2. cikk

A Tanács elnöke megküldi a megállapodás [3] 18. cikkében előírt értesítést.

3. cikk

A 80/255/EGK határozat hatályát veszti.

4. cikk

Ez a rendelet az Európai Közösségek Hivatalos Lapjában való kihirdetését követő harmadik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1980. június 27-én.

a Tanács részéről

az elnök

A. Sarti

[1] HL C 85., 1980.4.8., 103. o.

[2] HL L 58., 1980.3.1., 73. o.

[3] A megállapodás hatálybalépésének időpontját a Tanács Főtitkársága közzéteszi az Európai Közösségek Hivatalos Lapjában.

--------------------------------------------------
A Tanács 1492/81/EGK rendelete

(1981. május 19.)

az Európai Gazdasági Közösség, a Svájci Államszövetség és az Osztrák Köztársaság között létrejött, a közösségi árutovábbításra vonatkozó szabályok alkalmazásának kiterjesztéséről szóló megállapodás görög nyelvű szövegéről szóló megállapodás megkötéséről

AZ EURÓPAI KÖZÖSSÉGEK TANÁCSA,

tekintettel az Európai Gazdasági Közösséget létrehozó szerződésre és különösen annak 113. cikkére,

tekintettel a Bizottság ajánlására,

mivel a Közösséghez való csatlakozása következtében a Görög Köztársaságot köti az 1977. július 12-én aláírt, az Európai Gazdasági Közösség, a Svájci Államszövetség és az Osztrák Köztársaság között létrejött, a közösségi árutovábbításra vonatkozó szabályok alkalmazásának kiterjesztéséről szóló megállapodás [1];

mivel ez a megállapodás angol, dán, francia, holland, német és olasz nyelven készült, és mind a hat szöveg egyaránt hiteles;

mivel szükségessé vált, hogy a görög nyelvű szövegnek is ugyanolyan értéket tulajdonítsanak, mint a fentiekben említett többi szöveg esetében;

mivel az 1977. július 12-i megállapodás görög nyelvű szövegéről szóló megállapodást jóvá kell hagyni,

ELFOGADTA EZT A RENDELETET:

1. cikk

Az Európai Gazdasági Közösség, a Svájci Államszövetség és az Osztrák Köztársaság között létrejött, a közösségi árutovábbításra vonatkozó szabályok alkalmazásának kiterjesztéséről szóló megállapodás görög nyelvű szövegéről szóló megállapodást a Közösség nevében a Tanács jóváhagyja.

A megállapodás szövegét csatolják e rendelethez.

2. cikk

A megállapodás 2. cikkében előírt értesítést a Tanács elnöke küldi meg [2].

3. cikk

Ez a rendelet az Európai Közösségek Hivatalos Lapjában való kihirdetését követő harmadik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1981. május 19-én.

a Tanács részéről

az elnök

D. F. van der Mei

[1] HL L 142., 1977.6.9., 1. o.

[2] A megállapodás hatálybalépésének napját a Tanács Főtitkársága hirdeti ki az Európai Közösségek Hivatalos Lapjában.

--------------------------------------------------
A Tanács 2151/82/ESZAK, EGK, Euratom rendelete

(1982. július 28.)

az Európai Közösségeket illető adó alkalmazása feltételeinek és eljárásának megállapításáról szóló 260/68/EGK, Euratom, ESZAK rendelet módosításáról

AZ EURÓPAI KÖZÖSSÉGEK TANÁCSA,

tekintettel az Európai Közösségek egységes Tanácsának és egységes Bizottságának létrehozásáról szóló szerződésre,

tekintettel az Európai Közösségek kiváltságairól és mentességeiről szóló jegyzőkönyvre, és különösen annak 13. cikkére,

tekintettel a Bizottság javaslatára,

mivel módosítani kell a legutóbb az 1544/73/ESZAK, EGK, Euratom tanácsi rendelettel [1] módosított, az Európai Közösségeket illető adó alkalmazása feltételeinek és eljárásának megállapításáról szóló, 1968. február 29-i 260/68/Euratom, ESZAK, EGK tanácsi rendeletet [2], tekintettel a Görög Köztársaság csatlakozását követően az Európai Közösségek tisztviselői szolgálati viszonyának megszüntetésével kapcsolatos különleges és átmeneti intézkedések bevezetéséről szóló, 1982. július 28-i 2150/82/ESZAK, EGK, Euratom tanácsi rendeletre [3],

ELFOGADTA EZT A RENDELETET:

1. cikk

- "azok, akik a 2150/82/ESZAK, EGK, Euratom rendelet 2. cikkének értelmében a szolgálati viszony megszűnése esetén juttatásra jogosultak."

2. cikk

Ez a rendelet az Európai Közösségek Hivatalos Lapjában való kihirdetését követő napon lép hatályba.

Ezt a rendeletet a 2150/82/ESZAK, EGK, Euratom rendelet hatálybalépésétől kell alkalmazni.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1982. július 28-án.

a Tanács részéről

az elnök

O. Møller

[1] HL L 155., 1973.6.11., 6. o.

[2] HL L 56., 1968.3.4., 8. o.

[3] HL L 228., 1982.8.4., 1. o.

--------------------------------------------------
A Tanács 2613/82/EGK rendelete

(1982. szeptember 21.)

az Európai Gazdasági Közösség és a Brazil Szövetségi Köztársaság között létrejött, az együttműködésről szóló keretmegállapodás megkötéséről

AZ EURÓPAI KÖZÖSSÉGEK TANÁCSA,

tekintettel az Európai Gazdasági Közösséget létrehozó szerződésre, és különösen annak 113. és 235. cikkére,

tekintettel a Bizottság javaslatára,

tekintettel az Európai Parlament véleményére [1],

mivel a Közösségnek jóvá kell hagynia a Brazil Szövetségi Köztársasággal folytatott együttműködésrről szóló keretmegállapodást a külgazdasági kapcsolatok területén képviselt céljainak megvalósítása érdekében; mivel a megállapodás által előírt gazdasági együttműködés egyes formái túllépik a közös kereskedelempolitika területén meghatározott cselekvési hatásköröket,

ELFOGADTA EZT A RENDELETET:

1. cikk

Az Európai Gazdasági Közösség és a Brazil Szövetségi Köztársaság között létrejött, az együttműködésről szóló keretmegállapodást a Közösség nevében a Tanács jóváhagyja.

A megállapodás szövegét csatolták e rendelethez.

2. cikk

A megállapodás IX. cikke értelmében a Tanács elnöke értesítést küld arról, hogy az Európai Gazdasági Közösség részéről a megállapodás hatálybalépéséhez szükséges eljárásokat befejezték [2].

3. cikk

Ez a rendelet az Európai Közösségek Hivatalos Lapjában való kihirdetését követő napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1982. szeptember 21-én.

a Tanács részéről

az elnök

U. Ellemann-jensen

[1] HL C 28., 1981.2.9., 69. o.

[2] A megállapodás hatálybalépésének napját a Tanács Főtitkársága hirdeti ki az Európai Közösségek Hivatalos Lapjában.

--------------------------------------------------
A Tanács 1457/83/EGK rendelete

(1983. május 26.)

az Európai Gazdasági Közösség és a Brazil Szövetségi Köztársaság között létrejött együttműködési keretmegállapodás 10. cikkéről szóló, levélváltás formájában létrejött megállapodás megkötéséről

AZ EURÓPAI KÖZÖSSÉGEK TANÁCSA,

tekintettel az Európai Gazdasági Közösséget létrehozó szerződésre, és különösen annak 113. és 235. cikkére,

tekintettel a Bizottság javaslatára,

tekintettel az Európai Parlament véleményére [1],

mivel, a Görög Köztársaság a Közösséghez való csatlakozását követően, az Európai Gazdasági Közösség és a Brazil Szövetségi Köztársaság között létrejött együttműködési keretmegállapodás 10. cikkét módosítani kell, és e célból a levélváltás formájában létrejött megállapodást jóvá kell hagyni,

ELFOGADTA EZT A RENDELETET:

1. cikk

Az Európai Gazdasági Közösség és a Brazil Szövetségi Köztársaság között létrejött együttműködési keretmegállapodás 10. cikkéről szóló, levélváltás formájában létrejött megállapodást a Közösség nevében a Tanács jóváhagyja.

A megállapodás szövegét csatolták e rendelethez.

2. cikk

A Tanács elnöke felhatalmazást kap, hogy kijelölje a megállapodásnak a Közösséget jogilag kötelező aláírására jogosult személyt.

3. cikk

Ez a rendelet az Európai Közösségek Hivatalos Lapjában való kihirdetését követő napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1983. május 26-án.

a Tanács részéről

az elnök

Otto Graf Lambsdorff

[1] HL C 96., 1983.4.11., 89. o.

--------------------------------------------------
A Tanács 3519/83/EGK rendelete

(1983. december 12.)

az olívaolaj melléktermékei vagy az olívamaradék-olaj finomításából származó savas olajokra vonatkozó bizonyos intézkedések megállapításáról

AZ EURÓPAI KÖZÖSSÉGEK TANÁCSA,

tekintettel az Európai Gazdasági Közösséget létrehozó szerződésre és különösen annak 235. cikkére,

tekintettel a Bizottság javaslatára [1],

tekintettel az Európai Parlament véleményére [2],

mivel a legutóbb a 2551/83/EGK rendelettel [3] módosított 3172/80/EGK rendelet [4] előírja, hogy az elfogadott üzemek által csomagolt olaj minőségének ellenőrzése céljából a Közösségben előállított, az olívaolaj vagy az olívamaradék-olaj finomítása során keletkező melléktermékekhez bizonyos nem olívatermékből származó mennyiséget kell hozzáadni;

mivel jelenleg ezek az ellenőrzések nem alkalmazhatók az olívaolaj és olívamaradék-olaj melléktermékei finomításából származó savas olajokra;

mivel mindig fennáll annak a veszélye, hogy a finomításból származó savas olajból észteresített és az olívaolajok tulajdonságaival rendelkező olajokat tisztességtelen módon emberi fogyasztásra szolgáló olívaolajként tüntetik fel és így a fogyasztási támogatásból is részesülhetnek; mivel az ilyen kockázatok megelőzésének érdekében a finomításból származó savas olajat ugyanolyan módon kell kezelni, mint a finomítás melléktermékeit,

ELFOGADTA EZT A RENDELETET:

1. cikk

A közös vámtarifa 15.10 C alszáma alá tartozó olívaolaj vagy olívamaradék-olaj melléktermékeinek finomításából származó savas olajokat a közös vámtarifa 15.17 B alszáma alá tartozó olívaolaj vagy olívamaradék-olaj finomításából származó melléktermékekkel azonos módon kell kezelni.

2. cikk

Ez a rendelet az Európai Közösségek Hivatalos Lapjában való kihirdetését követő harmadik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1983. december 12-én.

a Tanács részéről

az elnök

C. Simitis

[1] HL C 253., 1983.9.21., 4. o.

[2] 1983. november 18-i vélemény (a Hivatalos Lapban még nem tették közzé).

[3] HL L 252., 1983.9.13., 8. o.

[4] HL L 331., 1980.12.9., 27. o.

--------------------------------------------------
A BIZOTTSÁG 838/84/EGK RENDELETE

(1984. március 30.)

az olívaolaj importlefölözésének pályázati úton történő meghatározására vonatkozó részletes szabályok megállapításáról szóló 3136/78/EGK rendelet módosításáról

AZ EURÓPAI KÖZÖSSÉGEK BIZOTTSÁGA,

tekintettel az Európai Gazdasági Közösséget létrehozó szerződésre,

tekintettel a legutóbb az 1413/82/EGK rendelettel1 módosított, az olajok és zsírok piaca közös szervezésének létrehozásáról szóló, 1966. szeptember 22-i 136/66/EGK tanácsi rendeletre2 és különösen annak 16. cikke (6) bekezdésére,

mivel a legutóbb a 134/84/EGK rendelettel3 módosított 3136/78/EGK bizottsági rendelet4 6. cikke előírja, hogy a pályázati eljárást kizárólag az 5 250 kilogrammot meghaladó mennyiségű termékre vonatkozó behozatali engedélyek iránti kérelmek esetében kell alkalmazni; mivel az 5 000 kilogrammot meg nem haladó mennyiségek esetében a vonatkozó lefölözés a szóban forgó olívaolaj adott kategóriájára a behozatal napján hatályban lévő legkisebb összegű lefölözés; mivel a tapasztalatok szerint e megállapított mértékek meghaladják azt a szintet, amely már azzal a veszéllyel jár, hogy az eljárást az importlefölözés pályázati úton történő meghatározása szabályos rendjének megkerülésére használják fel; mivel a szóban forgó rendelkezést ezért úgy kell módosítani, hogy csökkenjen azon legmagasabb összeg, amelyre az egyszerűsített eljárást alkalmazzák;

mivel az e rendeletben előírt intézkedések összhangban vannak az Olaj- és Zsírpiaci Irányítóbizottság véleményével,

ELFOGADTA EZT A RENDELETET:

1. cikk

A 3136/78/EGK rendelet a következőképpen módosul:

1. A 6. cikk (1) bekezdésében a "5 250 kilogramm" helyébe "10 500 kilogramm" lép.

2. A 6. cikk (3) bekezdésében a "5 000 kilogramm" helyébe "10 000 kilogramm" lép.

2. cikk

Ez a rendelet 1984. április 1-jén lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1984. március 30-án.

a Bizottság részéről

Poul DALSAGER

a Bizottság tagja

1 HL L 162., 1982.6.12., 6. o.

2 HL 172., 1966.9.30., 3025/66. o.

3 HL L 17., 1984.1.19., 21. o.

4 HL L 370., 1978.12.30., 72. o.
A Bizottság 3516/84/EGK rendelete

(1984. december 13.)

egyes árucikkeknek a Közös Vámtarifa 08.12 C. alszáma alá történő besorolásáról

AZ EURÓPAI KÖZÖSSÉGEK BIZOTTSÁGA,

tekintettel az Európai Gazdasági Közösséget létrehozó szerződésre,

tekintettel a legutóbb a 2055/84/EGK rendelettel [1] módosított, a közös vámtarifa szerinti nómenklatúra egységes alkalmazásához szükséges intézkedésekről szóló 97/69/EGK tanácsi rendeletre [2] és különösen annak 3. cikkére,

mivel a közös vámtarifa szerinti nómenklatúra egységes alkalmazásának biztosítása érdekében intézkedéseket kell tenni a fogyasztásra alkalmas aszalt szilva besorolásáról, amelynek nedvességtartalma legfeljebb 35 % és amelyhez szorbinsavat adtak;

mivel a legutóbb a 3400/84/EGK rendelettel [3] módosított, 950/68/EGK tanácsi rendelethez [4] mellékelt közös vámtarifa 08.12 vámtarifaszáma, különösen a nem a 08.01–08.05 vámtarifaszám alá tartozó szárított gyümölcsökhöz tartozik;

mivel a kérdéses termékek a 08.12 vámtarifaszám alá tartozó árucikkek jellemzőivel bírnak, és ezért ez alá a vámtarifaszám alá kell őket besorolni; mivel ez utóbbi vámtarifaszámon belül a 08.12 C. alszám a legmegfelelőbb;

mivel az e rendeletben foglalt intézkedések összhangban vannak a közös vámtarifa szerinti nómenklatúrával foglalkozó bizottság véleményével,

ELFOGADTA EZT A RENDELETET:

1. cikk

A fogyasztásra alkalmas aszalt szilvát, amelynek nedvességtartalma legfeljebb 35 % és amelyhez szorbinsavat adtak, a közös vámtarifa következő alszáma alá kell besorolni:

08.12 Szárított gyümölcs, a 08.01, 08.02, 08.03, 08.04, vagy 08.05 vámtarifaszám alá tartozók kivételével:

C. Szilva.

2. cikk

Ez a rendelet az Európai Közösségek Hivatalos Lapjában való kihirdetését követő 21. napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1984. december 13-án.

a Bizottság részéről

Karl-Heinz Narjes

a Bizottság tagja

[1] HL L 191., 1984.7.19., 1. o.

[2] HL L 14., 1969.1.21., 1. o.

[3] HL L 320., 1984.12.10., 1. o.

[4] HL L 172., 1968.7.22., 1. o.

--------------------------------------------------